## Szülői hozzájáruló nyilatkozat rögzítése kiskorú útlevelének ügyintézéséhez a Rendelkezési Nyilvántartásban

# Kinek kell nyilatkoznia?

Az a törvényes képviselő (szülő), aki nem jelenik meg kiskorú gyermeke útlevél ügyintézése során, hozzájárulását adhatja ún. szülői hozzájáruló nyilatkozat megtételével ahhoz, hogy kiskorú gyermeke részére az útlevél kiállítása megtörténhessen.

A szülői hozzájáruló nyilatkozatot a Rendelkezési Nyilvántartásban online módon is megteheti.

# Hol tehető meg a nyilatkozat?

A nyilatkozatot az ügyintézésnél személyesen eljáró másik törvényes képviselő (szülő) használhatja fel, annak kinyomtatása nélkül, a rendelkezés valamely azonosító adatára való hivatkozással, mely lehet a rendelkezés azonosítószáma, vagy a nyilatkozatot tevő, illetve felhasználó személy azonosító adatai is.

A megjelenni nem tudó szülő az ügyintézési rendelkezést elektronikus úton (interneten vagy telefonon) vagy személyesen teheti meg.

Az ügyintézési rendelkezés első alkalommal abban az esetben tehető meg elektronikusan a <https://rendelkezes.gov.hu/rny-public/> oldalon, valamint az országos telefonos ügyfélszolgálat 1818-as számán, amennyiben az ügyfél rendelkezik a jogszabályban előírt elektronikus azonosítási szolgáltatás valamelyikével (Ügyfélkapu, Ügyfélkapus időalapú egyszeri jelszóval történő azonosítás, tároló elemet tartalmazó személyazonosító igazolvány (eSzemélyi), vagy Részleges Kódú Telefonos Azonosítás).

Elektronikus azonosítás hiányában kizárólag személyesen, a rendelkezni kívánó személy személyazonosítását követően van lehetőség RNY-en keresztül szülői hozzájáruló nyilatkozatot tenni, az alábbi helyszíneken:

* az ország valamennyi kormányablak és okmányirodai ügyfélszolgálatán (<http://kormanyablak.hu/hu>),
* az e-közigazgatásért felelős miniszter által irányított szervezeti egység ügyfélszolgálatán (1133 Budapest, Visegrádi u. 112.),
* a Magyar Posta Zrt. által az Általános Szerződési Feltételeiben meghatározott [állandó postai szolgáltató helyeken](https://agora.posta.hu/az-agora-projekt/agora-telepulesek-honlapjai), valamint
* a Nemzeti Adó- és Vámhivatal Kiemelt Ügyfélszolgálatain (<https://nav.gov.hu/nav/ugyfelszolg>).

# Ki jogosult nyilatkozni az RNY-ben?

A szülői hozzájáruló nyilatkozatot olyan, 18. életévét betöltött nagykorú természetes személy rögzítheti az RNY-ben, aki szerepel a személyiadat- és lakcímnyilvántartásban, a központ idegenrendészeti nyilvántartásban vagy az elektronikus ügyintézést igénybe vevő, külföldön élő természetes személyek személyi nyilvántartásában.

# Mi a szülői hozzájáruló nyilatkozat megtételének módja online módon?

# Bejelentkezés

Az ügyfél a <https://rendelkezes.gov.hu/rny-public/> oldaláról indíthatja az RNY szolgáltatást a *„Bejelentkezés”* mezőre kattintva:



# Azonosítás

Az ügyfél a központi azonosítási ügynökön keresztül elérhető elektronikus azonosítási szolgáltatások közül választhat:




# ÁSZF elfogadása

Amennyiben az ügyfél nem fogadta még el a szolgáltatás hatályos ÁSZF-jét, a sikeres azonosítást követően teheti ezt meg:




# Új rendelkezés készítése

Sikeres bejelentkezés után az „Új rendelkezés készítése” mezőre kattintva indíthatja az RNY-es rendelkezés megtételét:

****

# Okmány ügyintézés

A szülői hozzájáruló nyilatkozatot az ügyfél az „Okmány ügyintézés” csempe alatt találja.

****

# Szülői hozzájáruló nyilatkozat

A nyilatkozat erre szolgáló külön csempe alatt érhető el.

****


# Rendelkezést rögzítő személy kiválasztása

Az ügyfél kiválaszthatja, hogy – szerepétől függően - személyesen megjelenni nem tudó törvényes képviselőként kívánja rögzíteni a rendelkezést, vagy eljáró szülőként készítené azt elő jóváhagyásra:



# Eljáró szülő adatainak megadása

A nyilatkozó szülő rögzíti az útlevél ügyintézés során eljáró személy természetes személyazonosító adatait. Az adatokat a rendszer összeveti a nyilvántartásokban tároltakkal, így a pontos adatok megadása elengedhetetlen:


****

# Gyermek adatainak megadása

A nyilatkozó szülő rögzíti a gyermek természetes személyazonosító adatait, valamint az RNY-ben létrejövő rendelkezés hatályba lépéséhez szükséges jelöléseket.

**Felhívjuk figyelmét, hogy attól függetlenül, hogy a szülői hozzájáruló nyilatkozatot tevő szülő milyen hatálydátumot adott meg, a szülői hozzájáruló nyilatkozat jogszabályban foglaltak alapján legfeljebb a megtételtől számított 15. napig használható fel!**

Erről a tényről a nyilatkozat megtétele során is tájékoztatást kap az ügyfél:

****


# Rendelkezés összesítése

A rendelkezés érvényesítése előtt az ügyfél megtekinthetiaz általa tett nyilatkozat tartalmát.

A *„Meghatalmazó”* alatti adatok a szülői hozzájáruló nyilatkozatot tevő, a kiskorú gyermeke útlevél ügyintézése során személyesen megjelenni nem tudó szülő természetes személyazonosító adatai, míg a *„Meghatalmazott”* adataiként a személyesen eljáró törvényes képviselő (szülő) természetes személyazonosító adatai jelennek meg.


A gyermek adatai a nyilatkozat törzsszövegében találhatók.

A rendelkezés érvénybe léptetése a „Létrehozás” mezőre kattintva történik meg:



# Rögzített rendelkezés visszamutatása

A rendelkezés megtételét követően a rendszer visszamutatja az ügyfél által rögzített nyilatkozatot:



# Nyilatkozat letöltése

Az RNY-ben tett rendelkezések kizárólag az RNY-hez csatlakozott szervezetek ügyintézése során alkalmazhatóak.


Az RNY-ben rögzített rendelkezésre hivatkozni annak bemutatása nélkül is lehetséges. Ebben az esetben vagy a rendelkezés azonosítóját szükséges megadni az ügyintézőnek, de elegendő az eljáró személy személyazonosító okmányának száma, vagy a nyilatkozó, ill. eljáró személy természetes személyazonosító adatainak megadása is.

Amennyiben az ügyfél letöltené a nyilatkozatot, a *„Letöltés”* mezőre kattintva teheti ezt meg, pdf formátumban

**Felhívjuk figyelmét, hogy abban az esetben, ha a nyilatkozatot az eljáró szülő (*meghatalmazott*) készítette elő, úgy érvénybe lépéséhez, lekérdezhetőségéhez szükséges a rendelkezés jóváhagyása a nyilatkozó (megjelenni nem tudó) szülő által!**


# Nyilatkozat jóváhagyása

Amennyiben a nyilatkozatot az eljáró szülő (meghatalmazott) készítette elő, úgy érvénybe lépéséhez, lekérdezhetőségéhez szükséges a rendelkezés jóváhagyása a nyilatkozó (megjelenni nem tudó) szülő által. Ezt a nyilatkozó (megjelenni nem tudó szülő) az RNY főoldalán a *„Jóváhagyásra váró rendelkezések”* mezőre kattintva teheti meg. A mező alatti tájékoztató szövegben olvasható az aktuálisan jóváhagyandó rendelkezések száma:




A jóváhagyásra váró rendelkezések listába rendezetten jelennek meg. A szülői hozzájáruló nyilatkozat ún. *„szabadszöveges meghatalmazás”*-ként került rendszeresítésre.

A rendelkezés a ikonra kattintva tekinthető meg, és a jelölőnégyzet kijelölésével, majd a találati lista alján megjelenő *„Rendelkezés jóváhagyása”* gombra kattintva érvényesíthető:



# A nyilatkozat későbbi megtekintése

Az RNY-ben rögzített rendelkezéseket a későbbiekben is bármikor letöltheti és ellenőrizheti a nyilatkozattal érintett személy. Attól függően tehát, hogy saját rendelkezésről van-e szó, vagy a nyilatkozat címzettjéről, a „Saját rendelkezéseim”, vagy a „Rám vonatkozó meghatalmazások” elnevezésű csempékre kattintva ellenőrizhetők a rögzített nyilatkozatok:



# A szülői hozzájáruló nyilatkozat adattartalma

A rendelkezés tartalmazza:

* a rendelkezés azonosítószámát,
* a rendelkezést tevő (meghatalmazó), személyesen megjelenni nem tudó törvényes képviselő SZL, ISZL, 3. NYT által ellenőrzött természetes személyadatait,
* az eljáró törvényes képviselő (szülő) SZL, ISZL, 3. NYT által ellenőrzött természetes személyadatait,
* A személyesen megjelenni nem tudó törvényes képviselő nyilatkozatát
  + arról, hogy szülői felügyeleti joggal rendelkező törvényes képviselőként (szülőként) hozzájárul a nyilatkozatban jelzett kiskorú gyermeke útlevéllel történő ellátásához,
  + arról, hogy tudomásul veszi, hogy hozzájáruló nyilatkozata a jogszabály erejénél fogva a megtételétől számított legfeljebb 15. napig használható fel,
  + az útlevéllel történő ellátásban érintett kiskorú gyermek (SZL, ISZL, 3. NYT által NEM ellenőrzött) természetes személyazonosító adatairól (név, szül. hely, szül. idő, anyja neve).
* A rendelkezés hatályosságára vonatkozó adatokat.

**Felhívjuk figyelmét, hogy attól függetlenül, hogy a szülői hozzájáruló nyilatkozatot tevő (megjelenni nem tudó) szülő milyen hatálydátumot adott meg, a szülői hozzájáruló nyilatkozat jogszabályban foglaltak alapján legfeljebb a megtételtől számított 15. napig használható fel!**

* A szülői hozzájáruló nyilatkozatot RNY-ben létrehozó személy nevét,
* A rendelkezés létrehozásának dátumát.